Jan Egeland

Jan Egeland (født 1957) er en norsk organisasjonsmann og politiker (Ap). Han er generalsekretær i Flyktninghjelpen. Han har arbeidet med menneskerettigheter, konfliktløsning og nødhjelp. Egeland har vært FNs visegeneralsekretær  for humanitære spørsmål og nødhjelp, direktør i Human Rights Watch Europe, statssekretær for Arbeiderpartiet, generalsekretær i Norges Røde Kors og direktør ved Norsk utenrikspolitisk institutt (NUPI). Han er professor II ved Universitetet i Stavanger. 

 Bakgrunn og utdannelse 
Egeland er oppvokst i Stavanger og er sønn av den norske politikeren Kjølv Egeland. Egeland engasjerte seg i internasjonale og menneskerettighetsspørsmål i ung alder. Hans søster er litteraturforskeren Marianne Egeland. Han er onkel til fredsforskeren Kjølv Egeland. Jan Egeland var gift med Ap-politikeren Anne Kristin Sydnes (1956-2017).

Jan Egeland var elev ved Stavanger katedralskole.Stavanger Aftenblad: «Idealisme i friminuttene», 3. april 1976 s.23. og er mag.art. i statsvitenskap fra Universitetet i Oslo (UiO) i 1985 med avhandlingen Impotent Superpower, Potent Small States: Potentials and Limitations of Human Rights Objectives in the Foreign Policies of the United States and Norway; en bearbeidet versjon av avhandlingen ble gitt ut som bok i 1988. Avhandlingen argumenterer for at små, vesteuropeiske land som Norge kan ha større gjennomslag på visse utenrikspolitiske områder – som menneskerettigheter – enn tradisjonelle stormakter. Han har også studert ved University of California, Berkeley og har vært tilknyttet Institutt for fredsforskning i Oslo og Truman Institute for the Advancement of Peace i Jerusalem.

 Karriere  
Egeland var i en kort periode politisk rådgiver for utenriksminister Thorvald Stoltenberg og var fra 1990 til 1997 statssekretær i Utenriksdepartementet. 

Han var sentral i de første samtalene som ledet frem til Oslo-avtalen mellom Israel og PLO i 1993.

I årene 1999-2002 var han spesialutsending for FNs generalsekretær til Colombia for den langvarige militære konflikten.Jan Egeland: Det nytter – Rapport fra frontlinjene, H. Aschehaug & Co., Oslo, 2007. I denne tiden ble direkte forhandlinger mellom den daværende kolombianske presidenten Andrés Pastrana og både Fuerzas Armadas Revolucionarias de Colombia – Ejército del Pueblo (FARC) og Ejército de Liberación Nacional (ELN) organisert.

I 2002 ble han generalsekretær i Norges Røde Kors.Jan Egeland: Det nytter – Rapport fra frontlinjene, H. Aschehaug & Co., Oslo, 2007. Fra 2003 til 2006 var han visegeneralsekretær i FN-sekretariatet i New York  og leder for FNs kontor for koordinering av humanitær innsats (OCHA). I den forbindelse koordinerte han mye av FNs nødhjelpsarbeid etter tsunamien i 2004 og lanserte også Central Emergency Fund (CERF). Som leder av OCHA satte han også fokus på verdens "glemte" konflikter som Nord-Uganda og Kongo. I 2006 omtalte Time Magazine ham som en av 100 «som har formet vår verden».Jan Egeland: The World's Conscience,  Time Magazine, 25. april 2006

Fra 2007 til 2011 var han leder for Norsk utenrikspolitisk institutt (NUPI). Fra 2011 til 2013 var han direktør i Human Rights Watch Europe og en av visedirektørene i hovedorganisasjonen. Jan Egeland ble generalsekretær i Flyktninghjelpen 12. august 2013.

Jan Egeland har vært engasjert i en rekke fredsprosesser. Sammen med Terje Røed-Larsen og Mona Juul var Egeland sentral i de hemmelige forhandlingene som førte fram til Oslo-avtalen mellom Israel og palestinerne. Han spilte også en viktig rolle i prosessen som førte til våpenhvilen mellom Guatemalas regjering og Unidad Revolucionaria Nacional Guatemalteca (URNG) i 1996. 

Egeland har tidligere arbeidet som journalist i NRK og var lenge aktiv i Amnesty International. Han har publisert en rekke artikler og rapporter om konfliktløsning, humanitært arbeid og menneskerettigheter. I 2007 ga han ut boken Det nytter. Rapport fra frontlinjene på Aschehoug forlag. Den inneholder blant annet hans erfaringer fra sin tid som leder av OCHA og tidligere oppdrag. Boken kom også ut på engelsk med tittelen A Billion Lives. An eyewitness report from the frontlines of humanity på det amerikanske forlaget Simon & Shuster.

Egeland var frem til januar 2012 medlem av styret i International Crisis Group, en tankesmie styrt av blant andre George Soros og Zbigniew Brzezinski.International Crisis Group – Crisis Group's Board of Trustees 

 Utmerkelser 
I 2005 fikk Egeland Menneskerettighetsprisen for Nordjæren-regionen.

Jan Egeland ble tildelt Blanche Majors Forsoningspris for 2015 for sin mangeårige innsats for å høyne bevisstheten om lidelse og konflikt, og samtidig for å skape kunnskap og bevissthet om de faktiske mulighetene vi har for å redusere lidelse og løse konflikter.

 Referanser 

 Eksterne lenker 





Kategori:Norske diplomater
Kategori:Statssekretærer fra Ap
Kategori:Politiske rådgivere fra Arbeiderpartiet
Kategori:Personer tilknyttet FN
Kategori:Norske foreningspersoner
Kategori:Ledere av Norsk utenrikspolitisk institutt
Kategori:Mottakere av prisen for frihet fra nød (Four Freedoms Award)
Kategori:Alumni fra Stavanger katedralskole
Kategori:Alumni fra Universitetet i Oslo
Kategori:Personer fra Stavanger kommune